Тыркум и Президент Реджеп Тайип Эрдогъан адыгэхэм захуегъазэ
Накъыгъэм и 21-м Тырку Республикэм къыщыдэкIа газетхэм «Ди къуэшхэм я гуауэр тщыгъупщакъым» фIэщыгъэм щIэту къытрадзащ адыгэ лъэпкъым зэман жыжьэм къытехьа лейм теухуа хъыбархэр.
Апхуэдэу«Yeni Şafak» газетым тетщ Президентыр адыгэ лъэпкъым зэрыхуэщыгъуэр. «Зи хэкужь зэрырагъэбгынэрэ илъэси 156-рэ ирикъу ди къуэш шэрджэсхэм я гуауэр ядызогуэш, а зауэжьым хэкIуэдахэм Алыхьым гущIэгъу къахуищIыну сахуолъаIуэ», — щетх Эрдогъан Twitter-м щиIэ напэкIуэцIым.
Анкара къыщыдэкI газетым тетщ «Шэрджэсхэм я нэхъыбэр зэрымуслъымэныр, ахэр урысхэм илъэси 101-кIэ зэрапэщIэтар, лъэпкъ гъэкIуэдыр къызэрыхуагъэкIуар». «1864 гъэм хы ФIыцIэ Iуфэм Iус Сочэ къалэ деж щекIуэкIа зауэм шэрджэсхэр щыхагъэщIащ, икIи Урыс пащтыхьыгъуэм хы ФIыцIэ Iуфэм щегъэжьауэ Каспий нэс Кавказыр зыIэщIилъхьащ. Абы щыгъуэм адыгэ мелуанрэ ныкъуэм я хэку ирагъэбгынауэ щытащ, икIи Уэсмэн пащтыхьыгъуэм и куэщI къихутащ», — етх «Yeni Şafak» газетым.
НэщIэпыджэ Замирэ.
